Hoekom verlaat 70% van vroue met ingenieursgrade die sektor? - Solidariteit Wêreld LoopbaanSolidariteit Wêreld Loopbaan
Tuis › Artikels › Hoekom verlaat 70% van vroue met ingenieursgrade die sektor?
Hoekom verlaat 70% van vroue met ingenieursgrade die sektor?
Die behoud van vroue in die wetenskap-, tegnologie-, ingenieurs- en wiskundeveld (STEM) bly ʼn knaende probleem. Selfs nadat vroue struikelblokke moes oorkom om die beroep te kan beoefen, verlaat vroue dit teen ʼn baie hoër tempo as mans, dikwels as gevolg van die stres wat saamgaan met vrou wees in ʼn mansoorheerste veld.
Dít volgens die bevindings van Teresa Cardador, medeprofessor in arbeids- en indiensnameverhoudings, en Brianna Caza, medeprofessor by Manitoba se Asper Sakeskool.
Hul verslag verklaar dat die stres heel openlik kan wees, soos wanneer vroue te staan kom voor geslagsdiskriminasie of teistering. Stressors kan soms egter baie subtiel wees, soos ʼn gevoel dat hul bydraes minder waarde het as dié van hul manlike eweknieë omdat take en rolle aan geslagte toegeken is.
As hierdie subtiele stres daagliks ondervind word, kan dit uitmergelend wees.
Die Suid-Afrikaanse Instituut vir Siviele Ingenieurs (SAICE) se vorige HUB Manglin Pillay het onlangs om die verkeerde redes in die kollig beland nadat hy in ʼn rubriek die plek van vroue in die bedryf bevraagteken het.
In ʼn artikel in die Junie 2018-uitgawe van Civil Engineering Magazine onder die titel Out on a Rib het Pillay aangevoer dat daar weer gedink moet word aan belegging in vroue in hierdie veld omdat hulle meer aangelê is vir werk in versorging- en mensgerigte loopbane.
Pillay het uit navorsing aangehaal en hoofsaaklik geargumenteer dat dit vroue beter pas om kinders te versorg as om in die STEM-veld te werk. Hy sê dit verklaar die onderverteenwoordiging van vroue in die ingenieursveld.
Die artikel het ʼn opskudding veroorsaak. Pillay het intussen om verskoning gevra vir sy seksisme na luide protes deur baie vroue, onder wie die minister van wetenskap en tegnologie, Mmamoloko Kubayi-Ngubane.
“Ongeag die verskoning, moet ons die houdings verstaan waarop Pillay se denkwyse gebaseer is,” sê Amanda Gouws, professor in politieke wetenskap en die Suid-Afrikaanse Navorsingsleerstoel-instituut se voorsitter vir geslagspolitiek by die Universiteit van Stellenbosch. “Hy is nie die enigste wat so dink nie en ʼn verskoning beteken nie dat houdings verander het nie.”
Statistiek van die Ingenieursraad van Suid-Afrika het getoon dat 70% van die vroue met ingenieursgrade die sektor verlaat het nadat hulle met loopbane begin het omdat hulle geïsoleer gevoel het in hul werk.
Navorsing deur Network Engineering, ʼn toonaangewende spesialiswerwingsagentskap, het onthul dat professionele Suid-Afrikaanse vroulike ingenieurs steeds ʼn stryd voer teen ou stigmas in hierdie mansoorheerste bedryf.
“Ten spyte daarvan dat hierdie vroue bestuurders is, sê hulle dat hulle harder moet werk om te bewys dat hulle hul werk kan doen, agter hul lessenaars sowel as in die veld, sê Marna Thompson, senior takbestuurder by Network Engineering.
“Hulle durf nie te veel vrae vra nie want dan lyk hulle swak, of hulle te sterk laat geld nie want dan word hulle as aggressief gebrandmerk; hulle mag nie emosie wys nie want dan kom hulle te sensitief voor, en hulle moet voortdurend veg teen die persepsie dat hulle aangestel is bloot om aan diensgelykheidkwotas te voldoen.”
Marna sê ʼn draad wat dwarsdeur hul bevindings loop, is dat vroue-ingenieurs, as gevolg van die heersende mentaliteit, gedurig voel dat hulle nie so hoog as hul manlike eweknieë aangeslaan word nie en dat hulle nie goed genoeg vir hul poste is nie, en dit veroorsaak uiterste selfvertwyfeling.
Hierdie situasie is nadelig nie net vir die bedryf nie maar vir die land as ʼn geheel. Die VN se Internasionale Arbeidsorganisasie beklemtoon al lank die dringende behoefte daaraan dat lande geslagsdiskriminasie in die wetenskap- en tegnologieveld moet aanspreek en die tradisionele houdings in hierdie sektore moet verander want, sê hulle, versuim om dit te doen is ʼn struikelblok in lande se vooruitgang.
Geslagsongelykheid speel skynbaar ʼn prominente rol in Suid-Afrika se skaarste aan bekwame ingenieurs, wat in die proses ontwikkeling kniehalter.
Harvard Business Review: https://hbr.org/2016/08/why-do-so-many-women-who-study-engineering-leave-the-field
The Conversation: https://theconversation.com/dont-blame-women-for-leaving-fields-like-engineering-blame-bad-attitudes-101853
Pro Bono Matters: https://probonomatters.co.za/2018/08/mysogynistic-views-lands-saice-ceo-manglin-pillay-in-hot-water/
Mail & Guardian: https://mg.co.za/article/2015-08-22-women-engineers-quit-over-mens-attitudes
The Conversation: http://theconversation.com/what-fewer-women-in-stem-means-for-their-mental-health-47446
Huffington Post: https://www.huffingtonpost.co.za/priyanka-padayachee/we-have-too-few-women-engineers-in-south-africa_a_21703682/
Brand South Africa: https://www.brandsouthafrica.com/investments-immigration/science-technology/women-science-awards
Engineering News: http://www.engineeringnews.co.za/article/what-south-africa-could-gain-from-having-more-women-in-stem-2018-07-05/rep_id:4136
Is jy ‘toekomsgereed’ vir die 2030-werkplek?
Weer afgekeur na 'n aansoek om werk? Verbeter só jou aansoek
Vrydag | 14 Desember | 2018
Kies jou werk volgens jou unieke DNS
Word 'n dieetkundige